Alfalfa of te wel Lusern | coetzeeblog
Alfalfa of te wel Lusern
18 Vrydag Mar 2016
Die teleurstelling, was groot, so ongeveer twintig jaar gelede. Die lusern was onsuksesvol. Bykans al die boere, wat hulle hier kom vestig het, het lusernsaad saamgebring. Grondontledings en die bemesting, daarvolgens, ten spyt, was dit ´n mislukking. Ontkiem pragtig, groei aanvanklik baie mooi, maar dan, begin dit kwyn en raak net weg, byna soos, maar wag ek kan nou nie ander gewasse hier bysleep nie. Ons het almal aanvaar, dit is ons nie beskore nie. Ten spyte van die goeie klimaat, lekker diep, goed gedreineerde grond, wóu daardie gewas eenvoudig nie.
So ´n bietjie meer as ´n jaar gelede, kuier ons by die Britsfamilie, dié Dorpertelers van Paraguay, naby Caaguazu. Stap by Jaco se voerstroor verby en stu daardie kenmerkende en bekende reuk van lusern, in my neusgate op. Pragtige, groen baaltjies, met ´n komiese vorm. Onwillekerig dink ek aan Vaalspruit, toe die dam nog water gehad het en heel was en die besproeiing langs die Caledon. Dit is ook nie nou ter sprake nie. Vra vir Jaco, nou waar kom die mooi lusern vandaan? Kan nie regtig sê nie en hy beduie in ´n suidwestelike rigting. Argentinië? Nee, hier in Paraguay. Bel maar net en bestel, vir die skouskape en die wat effe af is, hospitaalkamp. Dit, toe nou maar daar gelaat.
Die afgelope week, was ons weer bevoorreg, om vir tant Annie, Jaco se ma te gaan kuier, kan nie sê op te pas nie, want Jaco en Alta was Chaco toe. So 800 km van ons omgewing. Trek daar die 3 ton lorrietjie in met lusern. Jorgelina, wat die verkoop van almal se lusern koördineer, en haar drywer, Roberto. Kans om my nuuskierigheid effe te bevredig. Vanwaar? Sapucai, soos die kraaivlieg, ongeveer 90 km, ja dit is, suidwes van ons. Swart grond en ons plant al 30 jaar lusern daar. Variëteit? Weet glad nie, as ons wil plant, oes ons maar saad van die winter se snysel wat ons laat los. Daardie komiese baaltjie? ´n Pers van hout, wat met ´n hefboom werk. Jy moet onthou, alles word met die hand gedoen. Gesny, met iets wat soos ´n sens is. As dit effe afgedroog het in die son, ry ons dit met oskarre na die skure en daar word dit droog, daarom die goeie kwaliteit. Trekkers kan ook nie daar werk nie, want daar is te veel stompe. Hoeveel hektaar? Weet nie. Sommige het so een of twee hektaar, dalk is daar vyftig hektaar wat in die omgewing onder lusern is. Hoeveel snysels per jaar? Ons sny elke maand, die van die winter, net bietjie minder per hektaar, maar ons sny.
Hou hierdie spasie dop, vir meer antwoorde oor die raaisel waarom die lusern, so goed doen in daardie distrik? Dit behoort die moeite werd te wees, om daar ´n draai te maak, al is dit ook om te sien hoe daardie lusernpers bedryf word.
12 thoughts on “Alfalfa of te wel Lusern”
Maart 19, 2016 om 5:35 vm
My pa het altyd lusern geplant in die groentetuin en gesê dit sit voedingstowwe terug in die grond. Ek het uit pure nuuskierigheid nou op die internet gaan oplees oor die plant en het op ‘n baie interessante artikel afgekom http://www.herbwisdom.com/herb-alfalfa.html. Ek het nooit geweet van al die voordele van die beskeie plantjie nie.
Maart 19, 2016 om 4:59 nm
Die baie stikstof in die grond plaas en ook die organiese materiaal, wat sy uitgebreide en diep wortelstelsel in die grond los, maak hom ´n baie goeie plant om te plant, behalwe, natuurlik, sy baie goeie voedsaamheid vir diere. Daarom was die teleurstelling so groot, toe dit nie hier wou aard nie.
Maart 19, 2016 om 7:39 vm
Kuiers op my oom se plaas was altyd nog verder opgehelder deur die groen lusernlande en die heerlike speelplek op die bale in die stoor.
Maart 19, 2016 om 5:03 nm
Het die henne nie ook hulle eiers daar gelê nie? Het met lusern groot geword.
Maart 20, 2016 om 1:53 nm
Noudat jy vra – ek kan glad nie hoenders onthou nie, maar daar moes tog gwees het? Onthou wel die buurplaas se pragtige klein eendjies. Het nie eens geweet dat alfalfa dieselfde is as lusern nie!
Maart 19, 2016 om 11:02 vm
Ek wag vir die antwoorde!
Hoop dat ek die raaisel kan oplos.
Maart 19, 2016 om 5:37 nm
My pa het ook lusern geplant maar dit het te veel water nodig gehad. Sojabone het toe beter gewerk
Maart 19, 2016 om 6:34 nm
Jou pa was seker een van die eerste mense wat soja geplant het. In SA het dit mos die laaste paar jaar bekend geraak.
Maart 20, 2016 om 5:26 nm
Dit was maar ‘n plot en hy/ons het met melkbokke “geboer”
April 17, 2016 om 9:07 nm
Baie aan jou gedink, toe ons verlede week daar tussen die Hollanders was.
Maart 21, 2016 om 7:48 vm
Jinne, dis interessant! En ek het gedink die saadjie word maar net in die grond gedruk, en as jy weer sien staan lande vol lusern……